चंडीगढ़। कांग्रेस के प्रदेशाध्यक्ष कैप्टन अमरिंदर सिंह ने सुखपाल सिंह खैहरा के कांग्रेस छोड़कर आम आदमी पार्टी जाॅइन करने के बारे में कहा कि किसी के भी पार्टी छोड़कर जाने से कोई फर्क नहीं पड़ता। कांग्रेस ही एकमात्र ऐसी पार्टी है, जो अगले विधानसभा चुनाव में जीत हासिल कर पंजाब में अपनी सरकार बनाएगी। चुनावों में अकाली-भाजपा को मुंह की खानी पड़ेगी, जबकि आम आदमी पार्टी का तो पंजाब में कोई आधार है ही नहीं।
यह बात कैप्टन अमरिंदर सिंह ने चंडीगढ़ में एक प्रेस काॅन्फ्रेंस में कही। उनके साथ वरिष्ठ कांग्रेसी नेता सुनील जाखड़, लाल सिंह, जगमीत सिंह बराड़, राणा गुरमीत सिंह सोढी भी मौजूद थे। उन्होंने कहा कि आम आदमी पार्टी की सरकार दिल्ली में फेल हो चुकी है और अब पंजाब में भी यह पार्टी फेल होगी। कैप्टन ने चीमा मंडी गांव के एक लड़के की फोटो दिखाई जिसकी बाजुएं और टांगें काट दी गई हैं, लेकिन अभी तक शिकायत दर्ज नहीं की गई। राज्य में कोई अफसर लाॅ एंड आॅर्डर को गंभीरता से नहीं ले रहा है। सब बेलगाम हो चुके हैं। कांग्रेस के प्रधान कैप्टन अमरिंदर सिंह ने कहा, पार्टी इस बार विधानसभा के चुनाव में उम्मीदवारों का ऐलान 6 महीने पहले करेगी ताकि उम्मीदवार को अपने हलके में काम करने का मौका मिल सके।
एक गया, सैंकड़ों आ रहे हैं
खैहरा के पार्टी छोड़ने पर कैप्टन ने कहा कि वह एक है जो पार्टी छोड़कर गया है, लेकिन सैंकड़ों कांग्रेस जाॅइन कर रहे हैं। शनिवार को आम आदमी पार्टी के संगरूर से कई वर्करों के साथ सर्किल प्रधान, बहुजन समाज पार्टी, अकाली दल और मोगा से कई काउंसलर्स ने कांग्रेस जाॅइन कर ली। कैप्टन ने कहा कि अपनी हार को भांपते हुए खैहरा ने होशियारी बरतते हुए आप जाॅइन की।
बादल के साथ खटास शुरू से ही
सुखबीर बादल के प्रति साॅफ्ट काॅर्नर रखने के बारे में उन्होंने कहा कि वे और बादल शुरू से ही एक-दूसरे के खिलाफ रहे हैं। 25 साल से न वे उनको पसंद करते हैं, न ही बादल उन्हें। ऐसे में सवाल ही पैदा नहीं होता कि वे उनके प्रति साॅफ्ट काॅर्नर रखें। उन्होंने कहा कि दोनों में राजनीतिक खटास चल रही है और चलती रहेगी।
सुखपाल पर कैप्टन और बराड़ के सुर अलग
खैहरा के कांग्रेस छोडक़र जाने को लेकर पंजाब कांग्रेस के प्रधान कैप्टन अमरिंदर और जगमीत बराड़ के सुर अलग-अलग नजर आए। जहां बराड़ ने इसे पार्टी के लिए बड़ा घाटा बताया वहीं कैप्टन ने कहा, किसी के जाने से पार्टी को कोई फर्क नहीं पड़ता। कैप्टन ने कहा, सुखपाल मेरे बेटे जैसा है, मैं उसके बारे में कुछ नहीं कहना चाहता। उसके पिता और मैंने एक साथ काम किया है। वह बरनाला मंत्रिमंडल में हमारे साथ थे। खुद पर लगे आरोपों के बारे में उन्होंने कहा, जो लोग पार्टी को छोडक़र जाते हैं उनसे ऐसे ही आरोपों की उम्मीद होती है। अपने केसों के बारे में कैप्टन ने सफाई दी कि वह आठ सालों से अदालतों के चक्कर लगा रहे हैं।
hin_Deva hin_Deva awa_Deva awa_Deva hin_Deva hin_Deva bho_Deva hin_Deva